KCE วิ่งแรง 5% โบรกฯแนะซื้อเคาะเป้า 39 บ. อัพไซด์ทะลุ 20% คาดผลงานปี 62 เทิร์นอะราวด์
KCE วิ่งแรง 5% โบรกฯแนะซื้อเคาะเป้า 39 บ. อัพไซด์ทะลุ 20% คาดผลงานปี 62 เทิร์นอะราวด์ ล่าสุด ณ เวลา 15.50 น. อยู่ที่ 30.50 บาท บวก 1.50 บาท หรือ 5.17% สูงสุดที่ 30.75 บาท ต่ำสุดที่ 29 บาท ด้วยมูลค่าซื้อขาย 187.23 ล้านบาท
7 ธ.ค. 2561

ผู้สื่อข่าวรายงานว่า ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ล่าสุด ณ เวลา 15.50 น. อยู่ที่ 30.50 บาท บวก 1.50 บาท หรือ 5.17% สูงสุดที่ 30.75 บาท ต่ำสุดที่ 29 บาท ด้วยมูลค่าซื้อขาย 187.23 ล้านบาท และยังมีอัพไซด์จากราคาเป้าหมายที่ 39 บาท อยู่ 28%

โดย บล.เอเชีย เวลท์ ระบุในบทวิเคราะห์ แนะนำซื้อ หุ้น KCE ให้ราคาเป้าหมาย 39 บาท แม้คาดผลประกอบการไตรมาส 4/61 ยังไม่กลับมาสดใส แต่มอง Fundamental ระยะยาวของ KCE คาดว่าได้ประโยชน์จาก Technology Change ในหลายเรื่องโดยเฉพาะอุตสาหกรรมยานยนต์ ราคาหุ้นที่อ่อนตัวเป็นโอกาสการซื้อสะสม 
ส่วน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำซื้อ หุ้น KCE ให้ราคาเป้าหมาย 36 บาท โดยมองว่าในระยะสั้นผลประกอบการไตรมาส 3-4/61 ของ KCE จะสะดุดไปเล็กน้อย จากเกณฑ์ใหม่ของ Worldwide Harmonised Light Vehicle Test Procedure (WLTP) ที่เริ่มมีผลตั้งแต่ก.ย.61 ทำให้รถยนต์ใหม่ในยุโรปและสหรัฐต้องผ่านมาตรฐานความปลอดภัย WLTP ซึ่งจะเข้มงวดเรื่องการปล่อย CO2 และมลพิษมากกว่ามาตรฐานเดิม New European Driving Cycle (NEDC) ซึ่งผู้ประกอบการในยุโรปต้องใช้เวลาปรับตัวกับมาตรฐานใหม่ ส่งผลให้ยอดขายรถยนต์หดตัวในไตรมาส 3-4 หรืออาจจะไปถึงไตรมาส 1/62 แต่หลังจากปรับตัวแล้ว 9 เดือน คาดว่าผลประกอบการงวดไตรมาส 2/62 เป็นต้นไปจะพลิกฟื้นตัวขึ้นได้
ทั้งนี้ ราคาหุ้น KCE ก็ได้ปรับตัวลงสะท้อนปัจจัยลบไปแล้ว โดยจากระดับราคาสูงสุดที่ 47 บาท ไหลลงมาต่ำสุดที่ 26 บาท ซึ่งหลังการปรับตัวแล้วปีหน้า KCE ก็จัดเป็นหุ้นที่จะ Turnaround ได้ เนื่องจากคาดว่ากำไรสุทธิปี 62 จะอยู่ที่ 2,639 ล้านบาท เติบโตกระโดด 48% จากปี 61 ที่คาดว่ากำไรสุทธิจะอยู่ที่ 1,788 ล้านบาท ลดลง 30% จากปี 60 ที่มีกำไรสุทธิ 2,545 ล้านบาท ดังนั้นผลกระทบที่เกิดขึ้นนี้เป็นแค่ช่วงสั้นเท่านั้น
 